Diari Oficial de la Generalitat Valenciana


Sumari del DOGV 10748, del 21-02-2025 (2025/1851)

RESOLUCIÓ de 31 de gener de 2025, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental de la modificació puntual del Pla general, qualificació com a dotacional, de la parcel·la 151 del camí Vell de Torrent (València). Expedient 072/7691-GRZ.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10231

Data del DOGV
:   21-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1851

CVE
:   WZKU-V-9954-7731

Data del document
:   31-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.8 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental,

RESOLC

Publicar en el *Diari Oficial de la Generalitat Valenciana*  l’informe ambiental corresponent a l’expedient 072/9044-DNU València.

«Informe ambiental

Tràmit: modificació puntual Pla general, qualificació com a dotacional, parcel·la 151 camí Vell de Torrent.

Promotor: Ajuntament de València.

Autoritat substantiva: Comissió Territorial d’Urbanisme de València.

Localització: terme municipal de València.

Expedient: 072-2020-EAE.

La Comissió d’Avaluació Ambiental, en la sessió celebrada el 28 d’octubre de 2021, va adoptar el següent acord:

Vista la proposta d’informe ambiental de la modificació puntual del Pla general, canvi d’ús parcel·la 151 a dotacional, de València, en els térmens següents:

A. Fonaments pels quals se sotmet el pla a avaluació ambiental i territorial estratègica

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP), que establix (article 46) que seran objecte d’avaluació ambiental i territorial estratègica ordinària els plans i programes, així com les seues modificacions, que s’adopten o s’aproven per una administració pública i l’elaboració i l’aprovació dels quals estiga exigida per una disposició legal o reglamentària o per acord del Consell.

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix, en l’article 22, que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

D’acord amb el que estipula l’article 46.3 del TRLOTUP, l’òrgan ambiental i territorial ha de determinar, segons els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a les quals es referixen els articles 48.d i 53.1 del TRLOTUP. Igualment, segons el que estipula l’article 53.2, es pot determinar que la tramitació ha de fer-se simultàniament amb la del projecte amb la tramitació corresponent a la legislació d’impacte ambiental, i també pot emetre un informe ambiental en els casos en els quals es considere que el pla té efectes en el medi ambient i resulte inviable.

B. Document inicial estratègic

B.1. Documentació aportada

En data 28 d’octubre de 2020 ha tingut entrada en el Servici d’Avaluació Ambiental Estratègica una sol·licitud d’inici de l’avaluació ambiental i territorial estratègica de la modificació puntual del PGOU sobre canvi d’ús de parcel·la núm. 151 situada en el camí Vell de Torrent de València.

La sol·licitud d’inici, remesa pel Servici Territorial d’Urbanisme de València, s’acompanya d’un esborrany de la modificació del pla i el document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

L’esborrany de la modificació es compon de memòria informativa, memòria justificativa, plans i normativa aplicable.

B.2 Planejament vigent

El planejament municipal vigent consistix en un pla general aprovat definitivament per la Resolució de 28 de desembre de 1988, del conseller d’Obres Públiques, Urbanisme i Transports, ratificat per l’Acord del Consell de 30 de desembre de 1988 (DOGV de 16.01.89).

Actualment està en procés de revisió i la seua memòria ambiental es va emetre el 6 de novembre de 2009 (expedient 52/6828 ILW).

B.3 Descripció de la proposta de pla.

Es pretén qualificar d’ús dotacional públic una parcel·la amb l’objecte d’oferir un servici d’estacionament a les empreses d’autocars. En l’actualitat està classificada com a sòl no urbanitzable d’especial protecció (PA-1, protecció horta).

La parcel·la es troba a Faitanar, té una superfície de 8.604,00 m² i fita, pels costats nord, sud i est, amb diverses parcel·les, i pel costat oest, amb el vial denominat camí Vell de Torrent. La parcel·la, a efectes cadastrals, té la consideració d’urbà amb la referència 47047U721598456091AP.

Esta parcel·la s’ha utilitzat des de fa anys com a espai d’estacionament d’autocars que realitzen el transport escolar de centres públics i privats en la ciutat de València. Els quasi 100 autobusos que estacionen en esta parcel·la cobrixen diàriament 120 rutes escolars, de les quals 21 són d’Educació Especial, i s’ocupen diàriament del transport escolar d’uns 6.000 xiquets.

Es pretén evitar la presència d’autobusos en la ciutat tant en l’endemig de la realització dels seus servicis com en la pernocta d’estos.

En este sentit, la ubicació actual de la parcel·la resulta determinant, en tant que, per la seua proximitat i accessibilitat, permet que els autocars entren i isquen de la ciutat amb facilitat i escàs recorregut, és a dir, minimitzant temps i desplaçaments, de manera que els vehicles romanguen en la ciutat el temps mínim possible. Una ubicació més allunyada faria inviable el trasllat dels vehicles a la seua base entre servicis, la qual cosa obligaria a buscar zones d’espera i estacionament en la ciutat.

Es regula esta classe d’activitat a fi d’evitar l’estacionament incontrolat en zones inadequades, reduir l’impacte negatiu que suposa esta classe d’estacionament en els nuclis de població i, d’altra banda, descongestionar el trànsit que poguera ocasionar-se en estos en hores punta.

B.4 Possibles efectes sobre el medi ambient (descrits en la documentació aportada).

Únicament s’ha aportat una alternativa, a més de la 0.

Es tracta d’una regularització d’una activitat existent. En este sentit, la propietat actual cedirà la titularitat del sòl a l’Administració municipal, que serà qui propose una concessió sobre els terrenys, a la qual podrà optar la mercantil actual propietària del sòl.

Es tracta d’un entorn antropitzat, conformat per parcel·les agrícoles al costat de les quals es troba la connexió de la CV-36 amb la V-30, un desballestador de vehicles, una campa de maquinària de l’empresa ACCIONA (abandonada), un conjunt de vivendes que ocupa una antiga alqueria de 1920 i un negoci de lloguer, reparació i venda de maquinària d’obres públiques. L’accés es produïx pel camí Vell de Torrent, vial urbanitzat de servici respecte a l’autovia CV-36, per a on reben subministrament elèctric i d’aigua potable.

La parcel·la no es troba asfaltada, ni es preveu fer-ho, disposa d’una capa de graveta com a paviment que facilita el trànsit de vehicles i que, pel seu alt grau de filtració, evita l’embassada en dies de pluja. Les operacions de manteniment no es duran a terme en la parcel·la.

S’estima que es reduirà l’emissió de gasos d’efecte d’hivernacle a l’atmosfera, en tant que reduïx la distància dels trajectes diaris que els autocars haurien de recórrer fins a una base operativa que hauria d’ubicar-se fora del municipi en sòl no urbanitzable sense protecció agrícola, a més de reduir la presència d’autobusos en el casc.

Es proposa adoptar les mesures correctores següents:

- Disseny del sistema d’enllumenat que evite la dispersió de la llum.

- Aplicació de les mesures que s’indiquen en l’estudi acústic i en el de mobilitat.

- La mesura principal de protecció mediambiental serà evitar la contaminació de les aigües subterrànies, per a la qual cosa el manteniment i la gestió de la depuradora serà realitzat per una empresa autoritzada, que farà la neteja periòdica d’esta i la gestió dels residus que es generen.

- Es realitzarà la retirada dels residus urbans generats als contenidors municipals existents en la població pròxima de manera diària.

- Evitar l’asfaltat de la parcel·la, mantenint la solució de paviment de grava que permet la filtració de l’aigua de pluja al subsol i facilita la reversibilitat de l’activitat desenrotllada.

C. Consultes fetes

Per part d’esta direcció general, com a òrgan ambiental, es va sotmetre la documentació aportada a consulta a les següents administracions afectades:

|  |  |  |
| --- | --- | --- |
| *Consulta* | *Informe* | *Administració pública consultada* |
| 20.11.20 |  | Servici d’Infraestructura Verda i Paisatge |
| 20.11.20 | 17.08.21 | Servici d’Ordenació del Territori (PATRICOVA) |
| 20.11.20 | 21.10.21 | Servici de Gestió Territorial (PAT Horta) |
| 20.11.20 | 15.09.21  21.10.21 | Subdirecció General de Mobilitat:  + Servici de Planificació  + Servici de Mobilitat |
| 20.11.20 | 09.12.20 | SubDG Medi Natural (PORN Albufera) |
| 20.11.20 |  | Direcció Territorial Agricultura |
|  | 28.10.20 | Servici Territorial d’Urbanisme |
| 20.11.20 | 09.02.21 | Demarcació de Carreteres. Ministeri de Transports, Mobilitat i Agenda Urbana |
| 20.11.20 | 19.05.21 | Confederació Hidrogràfica del Xúquer |

  

Nota: Els informes rebuts es poden consultar en la pàgina web

[https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](http://www.agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica)  una vegada s’emeta este pronunciament.

D. Identificació i valoració dels possibles efectes sobre el medi ambient

D’acord amb el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a les quals es referixen els articles 48.d i 53.1 del TRLOTUP.

– Domini públic hidràulic:

La parcel·la es troba en les proximitats del nou llit del riu Túria. No obstant això, segons l’informe emés per la Confederació Hidrogràfica, es troba fora de les seues zones de servitud i de policia.

– Risc d’inundació:

L’informe emés per la Confederació Hidrogràfica assenyala que, segons la cartografia procedent del Sistema nacional de cartografia de zones inundable (SNCZI), «es troba afectada per l’avinguda de 500 anys de període de retorn».

Segons este últim informe, resultaria aplicable l’art.14 bis 1 de l’RDPH segons el qual estan permesos els aparcaments en superfície adoptant mesures de seguretat.

El Servici de Gestió Territorial ha emés un informe assenyalant que no es troba afectat per risc d’inundació segons les determinacions normatives del PATRICOVA, i en el qual s’indiquen una sèrie de condicionants que s’han inclòs en les determinacions finals d’este document.

– Infraestructura verda. De conformitat amb el que establix l’article 4.4 TRLOTUP, la planificació urbanística definirà i caracteritzarà la infraestructura verda amb caràcter previ a l’ordenació d’usos i activitats.

– Paisatge. De conformitat amb el que establix el TRLOTUP, el paisatge actuarà com a criteri condicionant en la planificació territorial i urbanística.

– Parc Natural de l’Albufera.

El Servici de Gestió d’Espais Naturals Protegits ha informat que la parcel·la es troba fora de l’àmbit del PORN de l’Albufera. No obstant això, atesa la proximitat al parc i l’ús al qual es destinarà la parcel·la, assenyala que

«farà falta que el promotor garantisca en tot moment que les aigües residuals, lixiviats i altres residus líquids, com els olis dels vehicles estacionats, que genera l’activitat i els usos de la parcel·la, es gestionen adequadament perquè no arriben als aqüífers ni a l’àmbit del PORN ni al del parc natural».

– Recurs hídric.

D’acord amb l’art. 25.4 del text refós de la Llei d’aigües, ha de quedar acreditada la disponibilitat de recursos hídrics, i per a l’emissió de l’informe de la Confederació caldrà:

+ Justificar la demanda d’aigua prevista per a l’actuació en m³/any.

+ Indicar la procedència dels recursos amb els quals es proveirà l’actuació.

– Aigües residuals.

Queda prohibit l’abocament directe o indirecte d’aigües i productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb la deguda autorització administrativa (art. 100 TR Llei d’aigües), cas en el qual serà l’organisme de conca qui ho autoritze (llevat que connecte amb la xarxa de clavegueram).

Cal justificar l’existència d’infraestructures de tractament d’aigües residuals amb capacitat suficient per a tractar els efluents que es prevegen o la previsió de construcció de les noves infraestructures que siguen necessàries, tenint en compte, en este sentit, el Decret 197/2003, de 3 d’octubre, pel qual s’aprova el Pla director de sanejament i depuració de la Comunitat Valenciana.

– Aigües pluvials.

D’acord amb el punt 7 de l’article 126 ter. Criteris de disseny i conservació per a obres de protecció, modificacions en els llits i obres de pas, del Reial decret 849/1986, d’11 d’abril, pel qual s’aprova el Reglament del domini públic hidràulic (RDPH), les noves urbanitzacions, polígons industrials i desenrotllaments urbanístics en general hauran d’introduir sistemes de drenatge sostenible (vegeu informe emés per la Confederació Hidrogràfica).

En cas que es pretenga realitzar abocament d’aigües pluvials al domini públic hidràulic, prèviament s’haurà de comptar amb l’autorització d’este organisme.

– Infraestructures

+ El Servici de Planificació ha informat que la proposta pot incidir sobre la CV-36 i sobre la cicloruta CR-36, per la qual cosa caldrà l’elaboració d’estudis complementaris en la proposta definitiva de pla.

+ Carretera V-30: la demarcació de carreteres del Ministeri assenyala que no tenen res a informar, ja que es troba fora de la zona d’influència.

+ El Servici de Mobilitat ha informat que, atés l’interés general que se li atorga al transport urbà i metropolità d’escolars, en aplicació de l’art. 12.3.1.a de la Llei 6/2011, serà necessari que, per a poder implantar-se la instal·lació, tinga aprovat un pla de mobilitat. L’informe concreta els aspectes que cal tindre en compte per a l’elaboració d’este pla.

- Urbanisme.

El 28 d’octubre de 2020, el Servici Territorial d’Urbanisme de València emet un informe en què indica que l’aprovació definitiva serà autonòmica, ja que afecta determinacions de l’ordenació estructural. L’òrgan ambiental també és l’autonòmic, ja que no s’emmarca en cap dels casos de l’article 49.2 TRLOTUP.

Assenyalen que haurien de plantejar-se altres alternatives d’emplaçament, perquè la proposta es troba en zona inundable, en una zona d’horta protegida i necessita connectors amb altres elements de la xarxa primària amb les dimensions adequades per al trànsit d’autobusos.

E. Relació amb altres plans i programes rellevants.

– PAT d’ordenació i dinamització de l’Horta de València (PATODHV).

El Pla d’acció territorial d’ordenació i dinamització de l’Horta de València es va aprovar mitjançant el Decret 219/2018, de 30 de novembre, del Consell. Va ser objecte d’avaluació ambiental (expedient 75/2009–EAE) i la memòria ambiental es va emetre el 23 d’octubre de 2009, i la memòria ambiental complementària, el 8 de juny de 2018.

El Pla abasta una superfície de 63.000 ha, en la qual es definixen dos àmbits, l’estricte i l’ampliat. El primer d’estos té unes 23.000 ha. Esta superfície serà d’unes 15.000 ha una vegada exclòs el sòl urbà. S’ajusta el límit al que establix la Llei 5/2018, de l’Horta de València (LHV), i correspon als regadius històrics de les séquies del Tribunal de les Aigües, la Reial Séquia de Montcada, el canal del Túria i les hortes de valor elevat de Picanya, Torrent i Catarroja.

El Servici de Gestió Territorial ha emés un informe en el qual assenyala que la parcel·la es troba en l’àmbit estricte del PAT i en l’àrea considerada horta de protecció especial grau 2 (H2), al costat d’un enclavament de recuperació de l’horta. Així mateix, es troba al costat de tres elements patrimonials arquitectònics, dos dels quals de primer orde, Alqueria Rocatí (EPA\_16.01) i Alqueria Maroto (EPA\_16.03), i és confrontant amb l’itinerari paisatgístic Camí Vell de Torrent (IP\_05).

L’objectiu de qualitat territorial i paisatgística de l’Horta H2, a on se situa l’actuació, és preservar el seu caràcter agropaisatgístic, alhora que es protegixen els elements associats a l’activitat productiva i es fomenten accions encaminades a la millora de la producció agrària i foment d’accions tendents a la recuperació del patrimoni cultural existent.

En relació amb la normativa, els usos dotacionals es regulen en el 43 PATODHV. En la zona d’horta grau 2, només es permet la implantació d’aparcaments dissuasius si estan vinculats a estacions de transport públic d’alta capacitat i si, entre altres condicions, la seua superfície màxima no supera els 2.000 m².

Com no es complixen estos dos requisits, l’informe conclou que la modificació proposada no és compatible amb les determinacions del PATODHV.

A més, es puntualitza que la parcel·la apareix en l’àmbit de protecció de béns catalogats com a àrea de restauració paisatgística i en l’àmbit d’incidència de la protecció de l’itinerari paisatgístic Camí Vell de Torrent.

– PAT Metropolità de València (PATEVAL)

Este pla es troba actualment en procés d’elaboració. Es va emetre un document d’abast l’1 d’agost de 2017 (expedient 60/4612 VGO).

– Pla de mobilitat metropolitana de València (PMOME)

Este pla es troba actualment en procés d’elaboració. Es va emetre un document d’abast el 7 d’octubre de 2019 (expedient 27/6757 YCO).

F. Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix, en l’article 22, que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

G. Valoració ambiental d’acord amb els criteris de l’annex VIII del TRLOTUP

1. Per les característiques dels plans i els programes:

– Del preàmbul del Decret 219/2018, d’aprovació del Pla d’acció territorial d’ordenació i dinamització de l’Horta de València, es pot extraure:

«L’Horta de València constituïx un dels paisatges agraris més rellevants i singulars del món mediterrani. És un espai de valors productius, ambientals, culturals, històrics i paisatgístics acreditats, mereixedor d’un règim de protecció i dinamització que en garantisca la pervivència per a les generacions futures.

...

L’Horta de València posseïx un elevat valor simbòlic per a tota la ciutadania de la Comunitat Valenciana i una dimensió internacional evident, ja que només resten cinc espais semblants a la Unió Europea, com testifica l’Informe Dobris de l’Agència Europea del Medi Ambient sobre els espais agraris europeus.

...

No obstant això, este paisatge valuós està seriosament amenaçat per la pressió de l’activitat urbanística, les infraestructures de mobilitat i la mateixa crisi de preus de la producció agrària i el seu consegüent abandó».

+ Per a preservar els valors de l’horta, el PAT inclou una normativa. En esta es regulen els usos perquè la seua implantació siga compatible en este espai. Esta norma preval sobre la que establix el Pla general de València i delimita per a este espai concret els usos previstos en el TRLOTUP.

L’informe emés pel Servici de Gestió del Territori, de 21 d’octubre de 2021, assenyala que la proposta incomplix l’article 43 pel que fa tant a la quantia superficial com a la destinació de l’ús dotacional.

+ Fins que s’aprove el Catàleg de l’Horta (que es tramita de manera independent), s’han de tindre en compte els elements patrimonials continguts en la memòria del PAT. En este cas, la parcel·la es troba en l’àmbit de protecció de dos alqueries com a àrea de restauració paisatgística i al costat del camí Vell de Torrent, l’itinerari del qual té igualment protecció paisatgística.

+ En conseqüència, l’existència d’este ús en l’emplaçament proposat genera un problema ambiental contrari als valors que es volen protegir en el PAT, per la qual cosa resulta incompatible amb este.

– Els informes emesos pel Servici de Mobilitat i el Servici de Planificació manifesten els problemes existents en l’àmbit de les seues competències i necessiten l’elaboració d’estudis complementaris per a poder fer un pronunciament definitiu. En este sentit:

+ El Servici de Mobilitat assenyala que s’han de tindre en compte els accessos, la contaminació dels vehicles, els punts de recàrrega elèctrica, els aparcabicis, etc.

+ El Servici de Planificació manifesta que l’accés a la parcel·la es produïx per camins rurals concebuts com a vies de servici dels usos agrícoles i residencials aïllats, per la qual cosa el trànsit d’autobusos podria resultar complex i dificultós. També hauria de tindre’s en compte l’increment de trànsit generat pels treballadors que puguen acudir a l’activitat. La cicloruta CR-36 pertanyent a la xarxa bàsica discorre pel límit de la parcel·la, amb la qual cosa podria interferir en el trànsit d’autobusos.

2. Per les característiques dels efectes i de l’àrea probablement afectada:

Tal com s’ha indicat en l’apartat anterior, hi ha una afecció sobre el patrimoni cultural. En el Pla d’acció territorial d’ordenació i dinamització de l’Horta de València s’arrepleguen tres elements patrimonials en les proximitats de l’actuació (alqueria Maroto, alqueria Rocatí i camí Vell de Torrent) i dins de l’àmbit de protecció.

H. Proposta d’acord

Segons establix l’article 53 TRLOTUP, d’acord amb els criteris de l’annex VIII d’esta llei i a la vista de les contestacions a les consultes efectuades, es pot concloure que la modificació del pla proposat té problemes mediambientals significatius negatius i es considera inviable ateses les condicions de la zona i la normativa d’un pla de rang superior.

De conformitat amb el que es disposa en l’art. 53.2.d del TRLOTUP, d’acord amb els fonaments exposats, es proposa emetre una resolució d’informe ambiental desfavorable a la proposta de modificació puntual del PGOU de València sobre canvi d’ús de parcel·la núm. 151 situada en el camí Vell de Torrent, per presentar efectes significatius negatius sobre el medi ambient i resultar manifestament inviable ambientalment segons les determinacions del Pla d’acció territorial d’ordenació i dinamització de l’Horta de València.

Òrgan competent

La Comissió d’Avaluació Ambiental és l’òrgan competent per a emetre l’informe ambiental a què es referix l’article 53.2.d del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’art. 3.4 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental, acorda: emetre informe ambiental de la modificació puntual del Pla general, canvi d’ús parcel·la 151 a dotacional, de València.

Notificar als interessats que, de conformitat amb l’article 53.8 del TRLOTUP i els articles 121 i 122 de la Llei 39/2015, d’1 d’octubre, del procediment administratiu comú de les administracions públiques, contra la present resolució, que no posa fi a la via administrativa, podrà interposar-se un recurs d’alçada en el termini d’un mes, comptat a partir de l’endemà de la notificació, davant de la consellera d’Agricultura, Desenvolupament Rural, Emergència Climàtica i Transició Ecològica.

No obstant això, en el cas de les administracions públiques, d’acord amb l’article 44.1 de la Llei 29/1998, de 13 de juliol, reguladora de la jurisdicció contenciosa administrativa, no caldrà interposar un recurs en via administrativa. Estes podran formular un requeriment d’anul·lació o revocació davant d’esta administració, a l’empara del que preveu l’article 44 d’esta norma, mitjançant un escrit raonat, en el termini de dos mesos, comptats des de la notificació de la present o des que l’administració requeridora l’haja conegut o l’haja pogut conéixer.

En el supòsit de no formular el requeriment indicat, les administracions públiques podran interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l’endemà de la notificació, d’acord amb el que establixen els articles 10 i 46 de la llei mencionada.

Tot això, sense perjuí que es puga exercir qualsevol altre recurs o acció que estime oportú. Fet que notifique perquè en tingueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels térmens precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 3 de novembre de 2021. El secretari de la Comissió d’Avaluació Ambiental: José del Valle Arocas.»

  

València, 31 de gener de 2025

Miguel Ángel Ivorra Devesa

Director general d'Urbanisme, Paisatge i Avaluació Ambiental